钦定古今图书集成/明伦汇编/氏族典/第278卷 > 王家祯
## 钦定古今图书集成/明伦汇编/氏族典/第278卷 > 王家祯

按《明外史王家祯传》：“家祯，长垣人。万历三十五年进
士。天启五年，历官右佥都御史，巡抚甘肃，擢户部右
侍郎，转左。崇祯元年二月，摄部事，边饷不以时发。至
七月，辽东兵鼓噪，巡抚毕自肃自缢死。帝大怒，削家
祯籍。九年，京师被兵，起兵部左侍郎。未几，以本官总
理河南、湖广、山西、陕西、四川、江北军务，讨贼。其冬，家”
丁鼓噪烧开封西门。家祯暮夜自外归，慰谕加犒赏，
乃定。给事中罗志儒言：“家祯奉命讨安庆贼，未尝一
出中州。”帝以家丁之变，已心轻之。而给事中锺斗亦
上疏请更总理，遂以总理授熊文灿，令家祯专抚河
南。刘国能等犯开封，裨将李春贵等战殁败。书闻，落
职闲住。十七年，李自成陷京师，遣兵据长垣，设伪官。
家祯谋举兵诛之，未发，为贼所觉。子元炌并自经死。